Bicsú Macujama-várkastély

A Bicsú Macujama-várkastély (japánul 備中松山城, Hepburn-átírással Bitchū Matsuyama-jō), más néven Takahasi kastély, Takahasiban, Okajama prefektúrában található. Nem tévesztendő össze az Ehime prefektúrában található macujamai kastéllyal. Amellett, hogy az ország tizenkét megmaradt eredeti kastélyának egyike, a Bicsú Macujama-várkastély Japánban a legmagasabb tengerszint feletti magasságon, 430 méteren elhelyezkedő kastély. Története A kastélyt eredetileg egy közeli hegyen (Omacujama) építtette föl Akiba Sigenobu 1240-ben. Jelenlegi helyén, a Gagjú-hegyen 1331-ben Takahasi Munejaszu épített várkastélyt, bár ennek a kastélynak a kialakítása eltért a mostanitól. Amikor a régió feudális ura Mimura Motocsika lett, a kastély ismét kibővült és a területe már kiterjedt az egész hegyre. A Móri család segítségével Mimura Motocsika meghódította az egész Bicsú területet és megvédte azt az Amako klánnal szemben. Motocsika később titkos kommunikációba kezdett az Odákkal, és miután ez a Móri klán tudomására jutott, kikényszerítették a kastélyból és a szökésben meghalt. 1600-ban a kastély a Bicsú-Macujama tartomány részévé vált. Ebben az évben érkezett a területre Kobori Maszacugu és fia, Maszakazu a Tokugava sógunátus tisztjeként, és restaurálták a kastélyt annak érdekében, hogy Macujamát várvárossá alakíthassák. 1617-ben ide helyezték át Ikeda Nagajosit a Bicsú-Macujama tartomány új uraként, majd őt Ikeda Nagacune követte, aki 1641-ig uralkodott. A következő feudális úr, Mizunoja Kacutaka, újjáépítette a belső vártornyot, kisebb tornyokat és egyéb kapukat. Ezen felül felépíttette a Gagjú-hegy déli oldalán az Onegoja-házat, ahol a közügyeket intézték. A Mizunoja klán 1695-ig uralkodott itt, majd 1711-ben ismét átkerült az irányítás az Andó klánhoz és az Isikava klánhoz. A vártorony (tensu) szokatlannak számított abból a szempontból, hogy mindössze két emelet magas volt, bár a himedzsi kastélyhoz hasonló magasabb tensu nem lett volna szükséges, mivel a Bicsú Macujama-várkastély egy hegyen található, így jó rálátás nyílik a környező területre. Az úri palota a hegy tövében épült. 1744-ben Itakura Kacujosi lett a vár ura, és nyolc leszármazottja uralta a kastélyt egészen a Meidzsi-restaurációig. Az Edo-korszak végére a kastélyt részben elpusztították, részben pedig lassan tönkrement. 1929-ben polgári egyesület alakult és megkezdődtek a kastély helyreállítási munkálatai. A munka befejezése után Takahasi város hatóságai megjavították a tornyot és a sárfalakat. Három részt sikerült megmenteni amelyek ma is állnak: egy rövid falszakasz, az egyik torony és a vártorony (tensu). Galéria Jegyzetek Források Mitchelhill, Jennifer (2013). Castles of the Samurai:Power & Beauty. USA: Kodansha. ISBN 978-1568365121. Schmorleitz, Morton S. (1974). Castles in Japan. Tokyo: Charles E. Tuttle Co. ISBN 0-8048-1102-4. https://web.archive.org/web/20080312053739/http://library.thinkquest.org/C001119/tour/parse.php3?src=bitchu https://web.archive.org/web/20110127042515/http://www.jcastle.info/castle/profile/23-Bitchu-Matsuyama-Castle Samurai-Archives: Mimura Motochika Fordítás Ez a szócikk részben vagy egészben a Bitchū Matsuyama Castle című angol Wikipédia-szócikk fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.